b'\n_START_ARTICLE_\nTagish Lake (meteorit)\n_START_PARAGRAPH_\nMeteorit Tagish Lake je meteorit iz skupine ogljikovih hondritov. Na Zemljo je padel 18. januarja 2000 na obmo\xc4\x8dju jezera Tagish Lake v ozemljih Jukon in Britanska Kolumbija v Kanadi. Najprej so opazili veliko ognjeno kroglo (bolid), ki je eksplodirala v bli\xc5\xbeini jezera. Predvidevajo, da je bila eksplozija enakovredna eksploziji 2 do 3 kiloton TNT. Telo, ki je vstopilo v atmosfero Zemlje, je imelo po ocenah maso od 56.000 do 200.000 kg, premer od 4 do 6 m, ter hitrost okoli 16\xc2\xa0km/s. Padec so opazili tudi na posnetkih nekega ameri\xc5\xa1kega obrambnega satelita. Zbrali so preko 500 ostankov meteorita na zamrznjeni povr\xc5\xa1ini jezera v skupni masi okoli 1.300\xc2\xa0kg. To je tudi najve\xc4\x8dji meteorit, ki so ga opazovali v Kanadi. Spada med najpomembnej\xc5\xa1e najdene meteorite zaradi svoje edinstvenosti._NEWLINE_Vsi primerki ostankov tega meteorita so mo\xc4\x8dno rde\xc4\x8di in imajo maso do 1\xc2\xa0kg. Meteorit je nastal v \xc4\x8dasu nastajanja Oson\xc4\x8dja, saj vsebuje nespremenjeni medzvezdni prah, ki je bil osnova za nastajanje Oson\xc4\x8dja (starost okoli 4,5 milijarde let). Telo je pri\xc5\xa1lo iz zunanjega dela asteroidnega pasu. V njem so na\xc5\xa1li zrnca organskih snovi, ki bi naj bila starej\xc5\xa1a od Oson\xc4\x8dja. Meteorit Tagish Lake ne vsebuje aminokislin, vsebuje pa aromati\xc4\x8dne ogljikovodike_NEWLINE_Ob zbiranju na ledu se jih nikoli niso dotaknili z roko (niso jih onesna\xc5\xbeili z zemeljskimi organskimi snovmi), pozneje so jih vedno hranili na temperaturi pod 0 \xc2\xb0C . Tako so ostanki meteorita ostali skoraj tak\xc5\xa1ni, kot so pri\xc5\xa1li iz vesolja. Spomladi so na\xc5\xa1li \xc5\xa1e ve\xc4\x8dje \xc5\xa1tevilo meteoritov.'